La Biblioteca Central de Gandia reprèn el cicle de conferències 'Dones Sàvies' amb una quarta edició presencial
28 setembre 2021

## La Biblioteca Central de Gandia reprèn el cicle de conferències 'Dones Sàvies' amb una quarta edició presencial28 setembre 2021Última actualització: 28 setembre 2021

![](../gestion/img/1c5fb12c8cc99bb174da5769209fccaf9bacc0c5231968551fd434cb9fa45041.jpg)  
  

La **regidora de l’Institut Municipal d’Arxius i Biblioteques de Gandia, Liduvina Gil,** acompanyada del **director del CEIC Alfons el Vell, Emili Morant,** i la **comissaria del cicle de conferències ‘Dones Sàvies’, Rosa Mascarell**,  ha comparegut aquest matí en roda de premsa per a presentar la IV edició d’aquest projecte consolidat a la nostra ciutat que pretén donar visibilitat a la contribució de les dones en camps com la història, la ciència, el turisme, la literatura, la política o el feminisme, entre altres.

Aquesta nova edició, organitzada pel CEIC Alfons el Vell i l'IMAB Biblioteca Central, en col·laboració amb el CEFIRE, el Campus de Gandia de la UPV i la Regidoria d'Igualtat de l'Ajuntament de Gandia, s’encetarà de manera presencial el pròxim 7 d’octubre a la sala d’actes de la Biblioteca Central i s’allargarà fins al mes de maig del 2022 amb una conferència cada mes (huit dones de referència) a les 19.30 hores.

Davant el retorn d’aquest cicle en un context de postpandèmia cada vegada més proper, Gil ha destacat el nivell de les ponents i la transcendència de les personalitats que presentaran a les conferències, i ha mostrat la seua satisfacció pel desenvolupament presencial de la programació, “_un clar senyal que les nostres biblioteques tornen a la normalitat i són espais segurs_”.

“_L’objectiu d’aquest cicle_ és _donar referents de dones sàvies, lluitadores i que mereixen ser reconegudes. Crear referents especialment perquè la gent jove es vega reflectida en dones de la talla que proposem_”, ha recordat la responsable de l’IMAB, qui ha remarcat que “_totes aquestes dones que conformen aquest cicle ens han deixat el seu projecte vital_” en un camí continu d’autosuficiència i lluita per la llibertat, el respecte i la dignitat, que des de fa segles ha consistit a aconseguir un món més habitable i inclusiu per a tothom.

Pet tot això, Gil ha animat la ciutadania a participar en aquestes conferències de dones pioneres i s’ha mostrat orgullosa de formar part d’una ciutat amable, igualitària i integradora que impulsa polítiques i accions per la igualtat, i on les dones han conquerit espais culturals, socials o polítics.

Per la seua banda, Morant ha posat en valor la visió de Mascarell i la implicació de la resta d’organismes que col·laboren per fer possible aquest cicle de ‘Dones Sàvies’, l’esperit del qual és “_escoltar a dones d’ara per parlar-nos d’altres dones rellevants d’altres èpoques per a tindre referències_”.

Finalment, la comissària d’aquesta iniciativa ha reconegut que encara que actualment hi ha moltes iniciatives d’aquest tipus arreu de tot el territori estatal, “_Gandia va ser la pionera en aquest programa_”. Així mateix, ha agraït a tots els agents implicats i a l’equip tècnic per donar continuïtat al projecte en temps de pandèmia i ha reivindicat que “_moltes dones d’ara encara ho tenen difícil per trencar els sostres de cristall i accedir a un lloc de responsabilitat_” en un entorn on queda molta feina per fer.

Pel que fa a la programació, ja no cal inscripció prèvia per a les persones interessades a assistir a aquestes xerrades, que també mantindran el format digital a través de YouTube perquè les persones que no puguen estar presents tinguen l’oportunitat d’interactuat amb les ponents des de casa.

Respecte de l’aforament, s’habilitaran tots els seients fins a completar-lo (56 persones) i es mantindrà la ventilació de l’espai per garantir la seguretat del públic assistent.